Guillelmus, Dei gratia, Autissiodorensis episcopus: omnibus presentes litteras inspecturis, in Domino salutem. Noverint universi presentes pariter et futuri, quod nobilis vir dilectus et fidelis noster P. comes Autissiodorensis tradidit burgensibus de Autissiodoro ad censam, villam suam de Autiss. cum suburbiis, et cum omnibus appendiciis plene et integre ad sex annos singulis annis pro duobus millibus librarum proviniensium. Ita quod dicti burgenses habebunt totam censivam, videlicet viginti solidos et minus, et quinque solidos de equitatione, et omnes reditus, proventus, emolumenta, excasuras, raptum, homicidium, furtum et omnia forifacta integre, nullo sibi retento. Habebunt etiam burgenses castellum et domos castelli pro negotiis suis faciendis, vel pro preposito suo ibi manendo. Concessit etiam eis comes quod quidquid veniet Autiss. et ibi manebit sit de censiva, et mittat in expensis ville, nisi sit homo ecclesiarum Autissiod. vel homo vicecomitis vel militis qui sit mansionarius apud Autissiod. Quidquid venire voluerit apud Autissiod. libere et quiete poterit venire et recedere. Communitas ville eliget duodecim burgenses, et illi duodecim eligent prepositum, et isti bona fide tractabunt omnia negotia Autissiod. prout viderint expedire. Isti etiam eligent tres burgenses qui omnia negotia forinseca ad Autissiod. pertinentia tractabunt, et ibunt pro negotiis ville quocumque necesse fuerit, et erunt Jurati. Si vero dicti burgenses in aliquo deliquerint, ad consilium nostrum, et quadraginta burgensum emendabitur, ille qui mittendus fuerit. Infra hunc terminum non fabricabitur moneta Autissiodorensis Transactis hiis sex annis villa Autissiod. redibit ad consuetudines magne carte. Si quis infra hunc terminum litteras comitis attulerit, vel aliquam justam pretendit rationem super aliquo debito quod comes vel comitissa uxor sua ei debeant, et super hos non possint deffendi ab illis qui in loco comitis erunt, et oporteat debitum solvi non de rebus burgensium, sed de pagamento quod burgenses ei debent, persolvetur. Similiter si Dominus rex voluerit habere servitium comitis ratione feodi quod de illo tenet, ille qui in loco comitis erit, istud servitium faciet. Alioquin de pagamento quod burgenses ei debent, persolvetur, fieret istud servitium. Pagamentum autem comitis sic fiet: Duo millia librarum de primo anno ei reddent Burgenses ad proximum festum sancti remigii. De aliis annis ei facient pagamentum quolibet anno ad tres terminos, videlicet in festo omnium sanctorum, in festo Candelose et in festo Ascensionis, et fiet istud pagamentum comiti vel mandato suo per manum et testimonium nostrum. De quolibet pagamento habebunt burgenses litteras nostras testimoniales et illius qui pro comite recipiet pagamentum. Et quod per litteras istas testificatum fuerit, ratum erit, nec comes, nec aliquis alius ex parte sua a dictis burgensibus aliquid super hoc poterit exigere. Si autem contingeret quod dicti burgenses deficerent in aliquo pagamento statutis terminis, comes vel mandatum suum hoc ostenderet nobis, et nos per excommunicationem vel quibuscumque aliis modis cogeremus ad solutionem, et exinde nobis precipientibus, comes vel mandatum suum posset assignare ad res burgensium. Dictum etiam fuit quod ille qui aliam terram comitis custodiet, si requisitus fuerit a burgensibus, eos tenebitur adjuvare quando fuerit requisitus. Super pagamento duorum millium librarum primi anni, statutum est quod si forte infra primum annum comitem decedere contigerit, quod de tempore restabit usque ad finem anni ad respectum nostrum, vel decani, vel abbatis S. Petri qui pro tempore erunt, restituetur burgensibus de rebus comitis. Et super hoc eis obligavit Malliacum, Betriacum et Colongia-super-Yconam cum omnibus appendiciis per manum nostram de cujus feodo sunt. Et ista tria castella tenebimus in manu nostra, donec Burgensibus sit de redditibus et proventibus satisfactum. Promisit etiam comes burgensibus, et concessit quod infra hos sex annos non tollet Autissiod. de manu sua. De eo si quidquid quod burgenses infra hos sex annos fecerint, non poterit comes illos vel aliquem illorum in causam trahere, vel aliquid ab eis exigere quum ipsi in pace remaneant per juramentum suum. Promisit etiam eis comes, et bona fide concessit quod per se, vel per alium non faciet, nec fieri sustinebit pro posse suo aliquid propter quod iste conventiones possint dissolvi. Anni isti incipient ad festum Sancti Johannis, quod erit anno Domini M. CC. XVI. Hoc autem comes et Yolenda comitissa et Ph. filius eorum tenere juraverunt, et nos ad petitionem burgensium promissimus dicto comiti. Quod si burgenses ab istis conventionibus in aliquo resilirent, nos ipsos burgenses excommunicaremus donec esset plenius emendatum. In hujus itaque rei confirmationem, presentem cartulam sigilli nostri munimine roboravimus. Actum anno Domini M. CC. XV. mense martio.